Oʻzbekiston avtomobil raqamlari indeksi

**Oʻzbekiston avtomobillarni roʻyxatdan oʻtkazish davlat raqami belgilari**, qisqacha **ROʻDRB** — Oʻzbekiston Respublikasida barcha turdagi transport vositalarini qayd etish uchun joriy etilgan davlat belgilaridir.

1920-yillardan ishlab chiqarila boshlangan. 1938, 1944, 1977, 1989 va 1996-yilda oʻzgargan. Hozirgi avtomobil raqamlari 2008-yil 1-oktyabrdan boshlab joriy etilgan.

Davlat raqami belgilarini ishlab chiqarish, tarqatish va nazorat qilish mamlakatdagi vazirlik, idora va muassasalar tomonidan amalga oshiriladi.

Davlat raqamlari oʻlchami boʻyicha 2 turga, qoʻllanishi boʻyicha 15 turga boʻlinadi. Jismoniy va yuridik shaxslar uchun chiroyli kombinatsiyadagi avtomobil raqamlari auksion orqali sotiladi.

Oʻzbekistondagi 14ta hududiy subyekt uchun turlicha avtomobil raqamlari amal qiladi.

## Tarixi
Oʻzbekistonda avtomobil raqamlari 1920-yillardan ishlab chiqarila boshlagan. 1938, 1944, 1977-yillarda yangi namunalar chiqarilgan. 1989-yilda chiqarilgan avtomobil raqamlari esa 2000-yilgacha amal qilgan. 1996-yildan 2008-yilgacha yangicha davlat raqamlari joriy etildi va u 2012-yil 31-dekabrgacha amal qildi.

2008-yil 1-oktyabrdan xalqaro talablarga javob beradigan yangi namunadagi davlat raqamlari joriy qilindi. Avtomobil raqamlari yuqori texnologiyalar asosida ishlab chiqarilgan boʻlib, yorugʻlik qaytaradigan qatlamga, qalbakilashtirishga qarshi suv belgilariga va korroziyaga qarshi xususiyatga ega.

Chiroyli kombinatsiyadagi avtomobil raqamlari 2017-yildan boshlab auksion orqali narx oshib borishi tartibida sotiladi.

2021-yil 1-noyabrdan boshlab elektromobillar uchun hudud raqami yashil rangli avtoraqam berilishi tartibi joriy qilindi.

## Davlat raqamlarini beruvchi yuridik shaxslar
Davlat raqamlarini ishlab chiqarish Oʻzbekiston Respublikasi Ichki ishlar vazirligi Davlat yoʻl harakati xavfsizligi xizmati qoshidagi „Oʻzavtomotobelgi“ davlat unitar korxonasi tomonidan amalga oshiriladi.

Avtoraqamlarni nazorat qilish ishlari Oʻzbekiston Respublikasi Ichki ishlar vazirligi (harbiy va maxsus texnika, vazirlik tizimidagi transport vositalari, jismoniy va yuridik shaxslarning transport vositalari), Oʻzbekiston Respublikasi Mudofaa vazirligi (harbiy texnika, vazirlik tizimidagi transport vositalari) , Oʻzbekiston Respublikasi Davlat xavfsizlik xizmati (harbiy texnika, xizmat tizimidagi transport vositalari) va Oʻzbekiston Respublikasi Qishloq xoʻjaligi vazirligi (qishloq xoʻjaligi transporti) tomonidan amalga oshiriladi.

### [[Yuridik shaxs]]larga tegishli ayrim avtomobil raqamlaridagi maxsus kombinatsiyalarning farqlanishi
**PAA** – Oʻzbekiston Respublikasi Prezidenti devoni xodimlari;

**PSS** – Oʻzbekiston Respublikasi Prezidenti davlat xavfsizlik xizmati xodimlari;

**PPP** – Oliy Majlis deputatlari va senatorlari;

**APC** – vazirliklar va davlat qoʻmitalari rahbariyati (vazirlarning oʻrinbosarlari);

**DAV** – Davlat hokimiyati markaziy tashkilotlarining (agentlik, markaz va boshqalar) rahbariyati;

**AVH** (Andijon), **BVH** (Buxoro), **FVH** (Fargʻona), **JVH** (Jizzax), **KVH**, **NVH** (Namangan, Navoiy), **XVH** (Xorazm) **SVH** (Samarqand) – viloyatlar hokimligi xodimlari;

**USB**, **BGR** – Oʻzbekiston Respublikasi Qurolli Kuchlari tarkibidagi qoʻshinlar;

**VSB**, **VSC**, **VSF**, **VSD**, **VSG**, **VSP**, **VSV** – Oʻzbekiston Respublikasi Ichki ishlar vazirligi xodimlari;

**PSF**, **PSP** – Oʻzbekiston Respublikasi Milliy gvardiyasi xodimlari;

**TSS**, **TST** – Oʻzbekiston Respublikasi Davlat xavfsizlik xizmati xodimlari;

**ZDF**, **ZDP** – Oʻzbekiston Respublikasi Bosh prokuraturasi xodimlari;

**DXA**, **PXQ** – Davlat xizmatini rivojlantirish agentligi xodimlari;

**FVV** – Oʻzbekiston Respublikasi Favqulodda vaziyatlar vazirligi xodimlari;

**MV**, **MT** – Oʻzbekiston Respublikasi Mudofaa vazirligi xodimlari;

**TTA**, **TTB**, **TTC**, **TTD**, **TTE**, **TTF**, **TTG**, **TTH** – taksilar;

**STY** – shoshilinch tibbiy yordam avtomobillari.

## Turlari
### Avtomototransport vositalariga beriladigan davlat raqamlari turlari

### Tirkamalarga beriladigan davlat raqamlari turlari

### Harbiy qoʻshinlar boʻlinmalari transport vositalariga beriladigan davlat raqamlari

## Hududlar boʻyicha raqamlar

## Narxlari
2008—2017-yillar davomida yangi namunadagi avtomobil raqamlarining narxlarida rasman qatʼiy belgilangan narxlar boʻlmagan. Davlat raqamlarida chiroyli kombinatsiyalar (001—009, 100, 111, 200, 222, 300, 333, 400, 444, 500, 555, 600, 666, 700, 777, 800, 888, 900, 999), ularga boʻlgan kuchli talab ortidan kelib chiqqan mojarolar tufayli taqiqlangan edi. 2017-yilning 11-iyul kuni Oʻzbekiston Prezidentining „Yoʻl harakatini tartibga solishga oid qoʻshimcha chora-tadbirlar toʻgʻrisida“gi qaroriga asosan chiroyli kombinatsiyalarni auksion orqali sotish tartibi belgilandi. 2025-yil 4-sentyabr kuni avtomobil raqamlarini berish tizimi soddalashtirilish haqida qaror qabul qilindi. Unda 2026-yil 1-yanvardan boshlab O‘zbekistonda avtotransport vositalari uchun xaridorgir harf va raqamlar kombinatsiyasiga ega bo‘lgan davlat raqami belgilarini auksionda sotish tartibi bekor qilinishi belgilandi. Avtomobil raqamlariga narxlarni „Uzavtomotobelgi“ davlat unitar koorxonasi belgilaydi.

### Oʻzbekiston avtomobil raqamlariga 2017—2025-yillarda belgilangan boshlangʻich narxlar

### Qimmat avtoraqamlar

Har yili avtomobil raqamlari sotuvidan davlat byudjetiga katta miqdorda tushumlar qayd etiladi.

2017-yilda yuridik va jismoniy shaxslarga tegishli avtomobillarga uch bir xil harflardan iborat davlat raqamini (masalan, **OOO**, **VVV**, **UZB** kabi) muayyan toʻlov asosida berish tartibi joriy qilindi.

2017-yil 1-noyabr kuni samarqandlik yuridik shaxs auksion orqali „30 777 AAA“ davlat raqamini 340 million soʻm (taqriban 37200 dollar) evaziga sotib oldi.

2021-yil avgust oyida „30 Z 777 ZZ“ avtoraqami 441,5 million soʻmga (oʻsha vaqtdagi valyuta kursi boʻyicha 41000 dollar) sotildi.

2021-yil 26-oktyabr kuni auksionda boshlangʻich 243 million soʻm narx bilan savdoga qoʻyilgan „01 O 001 OQ“ avtomobil raqami 498 million 150 ming soʻmga (oʻsha vaqtdagi valyuta kursi boʻyicha 46700 dollar) sotildi.

2022-yil 29-aprel kuni avtoraqamlar onlayn auksionida „50 777 ZZZ“ raqam belgisi boshlangʻich 135 million soʻm bilan savdoga qoʻyildi. 6-may kuni avtomobil raqami auksionda Namangan viloyatida yashovchi fuqaro tomonidan 669 million soʻmga (oʻsha vaqtdagi valyuta kursi boʻyicha 60324 dollar) sotib olindi.

2023-yil 10-oktyabrda birja auksionida yuridik shaxslarga moʻljallangan „01 777 RRR“ avtomobil raqami kimoshdi savdosida boshlangʻich 297 million soʻm narx bilan savdoga qoʻyildi. Bir yarim soat davom etgan savdo jarayonida lot narxi 3 barobarga oshdi va avtoraqam 893,97 million soʻmga (oʻsha vaqtdagi valyuta kursi boʻyicha 73 ming AQSh dollariga teng) sotildi. Ushbu onlayn-auksionda faqatgina ikki nafar ishtirokchi qatnashib, jami 49 ta narx taklifini taqdim etishdi.

2024-yil 24-dekabrda „01 888 BBB“ avtomobil raqami 965 million soʻmga (Markaziy bank kursi boʻyicha 74800 AQSh dollari) sotildi. Savdo 3 soatdan ortiq davom etdi, ishtirokchilar 62 ta taklif kiritdi. Ushbu savdodan soʻng bu raqam Oʻzbekistondagi yuridik shaxslar uchun moʻljallangan eng qimmat davlat raqamiga aylandi.

2025-yil 13-iyun kuni „10 777 ZZZ“ davlat raqami 1560000000 soʻmga (kurs boʻyicha 122200 AQSh dollari) sotildi va rekord yangilandi.

2026-yil 1-yanvardan boshlab oltitagacha harf va (yoki) raqamlar kombinatsiyasidan iborat boʻlgan davlat raqami belgilarini (masalan, „SARVAR“ yoki „BUXORO“) auksion orqali sotish huquqi berildi.

## 1996—2012-yillardagi avtoraqam turlari

## Yana qarang
* Oʻzbekiston yoʻl belgilari

## Manbalar

## Havolalar
* Avtomobil raqamlari auksioni